
Republika Hrvatska
Općinski sud u Rijeci
Rijeka, Žrtava fašizma 7 



Poslovni broj Km-17/2022-8


U  I M E  R E P U B L I K E  H R V A T S K E


P R E S U D A


Općinski sud u Rijeci, u ime Republike Hrvatske, u vijeću za mladež sastavljenom od suca za mladež Petre Primc kao predsjednika vijeća za mladež te sudaca porotnika Dore Pribanić i Enea Dessarda kao članova vijeća uz sudjelovanje zapisničara Sanje Tepuš, u kaznenom predmetu prema maloljetnom počinitelju Refiku Isljamiju, zbog kaznenih djela iz članka 228. st. 1. i dr. Kaznenog zakona ( Narodne novine broj 125/11, 144/12, 56/15, 61/15, 101/17, 118/18, 126/19 i 84/21  dalje u tekstu KZ/11 ), povodom prijedloga Općinskog državnog odvjetništva u Rijeci broj KOm-DO-17/2022 od 10. listopada 2022., nakon rasprave održane 20. siječnja 2025. u nazočnosti zamjenice Općinske državne odvjetnice za mladež u Rijeci, Josipe Baričević, maloljetnika Refika Isljamija, oca maloljetnika Aziza Isljamija, branitelja Marka Smojvera, odvjetnika iz Rijeke, predstavnice Hrvatskoga zavoda za socijalni rad Rijeka, Ivane Tončinić Biondić te stručne suradnice suda Nataše Makarun, istoga dana donio je i javno objavivši


p r e s u d i o    j e

maloljetni počinitelj

Refik Isljami, OIB:95401615419, sin Aziza Isljamija i Zlatije Zahirović, rođen 16. prosinca 2005. u Rijeci, s prebivalištem u Rijeci Plase 17/18,  zaposlen u Burger Kingu s mjesečnim primanjima od oko 1.000 Eura, vlasnik osobnog automobila Seat Ibica 1.4, godina proizvodnje 2004. i motocikla Gillera Runner, vojsku nije služio, neoženjen, bez djece, 


                                                k r i v     j e

što je


1.) u razdoblju od 30. ožujka 2022. u 20:30 sati do 2. travnja 2022., u jutarnjim satima, u Rijeci, Ul. Kozala kbr. 65, zajedno i dogovorno sa mlt. Jakovom Lovrenom, u nakani pribavljanja nepripadnih predmeta, nasilno otvorio kofer na mopedu marke Kymco, reg. oznake RI 4483-K, vlasnika Ronalda Superine, na način da je forsirao bravicu kofera, nakon čega je iz istog uzeo i za sebe zadržao motorističku kacigu marke "NEOS" veličine XXXL, kombinirana kliješta i odvijač marke "Unior" te u cilju da nanese štetu na mopedu potrgao plastične obloge i džekove instalacija, oštetivši time imenovanog vlasnika za 1.200,00 kuna,

dakle, obijanjem da dođe do stvari iz zatvorenih prostora, tuđu pokretnu stvar oduzela drugome s ciljem da ju protupravno prisvoji,

2.) dana 8. travnja 2022., oko 00:02 sati, u Rijeci, Ul. Bože Milanovića kbr. 10, zajedno i dogovorno sa mlt. Jakovom Lovrenom, u nakani pribavljanja nepripadnih predmeta, iz otključanog osobnog vozila marke BMW I3, reg. oznake RI 1501-II, vlasništvo Ive Ban, uzeo i za sebe zadržao žensku torbicu marke "Armani", sunčane naočale sa pripadajućom kutijom marke "Bottega Veneta", žensku torbicu marke "Coccinelle" i traperice bijele boje, čime je imenovanu oštetio za iznos od 5.300,00 kuna,

	dakle, tuđe pokretne stvari oduzeo drugome s ciljem da ih protupravno prisvoji, 

3.) dana 9. travnja 2022., oko 01:30 sati, u Kostreni, Šodići br. 11, zajedno i dogovorno sa mlt. Jakovom Lovrenom, u nakani pribavljanja nepripadnih predmeta, iz otključanog osobnog vozila marke Toyota Yaris, reg. oznake RI 8569-E, vlasništvo 
TD-a "Eko projekt", kojim se koristi Iva Volarić, uzeo i za sebe zadržao sunčane naočale marke "Bulgari", čime je imenovanu oštetio za iznos od 1.100,00 kuna,

	dakle, tuđe pokretne stvari oduzeo drugome s ciljem da ih protupravno prisvoji, 

4.) dana 9. travnja 2022., oko 03:19 sati, u Kostreni, Ul. Martinšćica kbr. 7, zajedno i dogovorno sa mlt. Jakovom Lovrenom, u nakani pribavljanja nepripadnih predmeta, kamenom razbio klizno staklo na vratima vozača osobnog vozila marke Audi A4, reg. oznake ZG 7895-IF, vlasništvo TD-a "Porsche Leasing", kojim se koristi Marko Krpan, nakon čega je kroz tako razbijeno staklo iz unutrašnjosti vozila uzeo i za sebe zadržao novčani iznos od 300,00 kuna, kutiju cigareta marke "Davidoff" i prsluk marke "Gant", čime je imenovanog oštetio za iznos od 3.500,00 kuna,

dakle, provaljivanjem da dođe do stvari iz zatvorenih prostora, tuđu pokretnu stvar oduzeo drugome s ciljem da ju protupravno prisvoji,

5.) dana 14./15. travnja 2022., u Rijeci, Ul. Internacionalnih brigada kbr. 13b, u nakani pribavljanja nepripadne mu koristi, iz otključanog osobnog vozila marke Ford Ranger, reg. oznake RI 3744-I, vlasnika Dražena Radojčića, uzeo i za sebe zadržao svjetloplavu jaknu NN marke, ženske sunčane naočale NN marke, novčanik u kojem su se nalazio novčani iznos od 500 eura i 2.000,00 kuna, osobni dokumenti Dražena Radojčića te bankovna kartica Diners i bankovna kartica Imex banke koja glasi na obrt "Elko", vlasnika Dražena Radojčića, bi potom bez znanja i suglasnosti vlasnika prethodno otuđenih bankovnih kartica, koristeći iste dana 15. travnja 2022. u kiosku iNovine izvršio transakcije od 172,98 kuna, od 19,99 kuna, od 222,82 kuna i od 18,33 kuna te potom na benzinskoj crpki "INA" u Rijeci, Ul. Franje Čandeka izvršio transakciju od 108,43 kuna, čime je imenovanog oštetio za iznos od 8.600,00 kuna,

	dakle, tuđe pokretne stvari oduzeo drugome s ciljem da ih protupravno prisvoji, 

	dakle, s ciljem da sebi pribavi protupravnu imovinsku korist unio računalne podatke i na taj način prouzročio štetu drugome,

6.) u vremenu od 8. travnja 2022. do 20. travnja 2022., u Kostreni, Ul. Martinšćica kbr. 5, zajedno i dogovorno sa mlt. Jakovom Lovrenom, u nakani pribavljanja nepripadnih predmeta, iz otključanog osobnog vozila marke Audi, reg. oznake RI 5651-L, vlasništvo Mile Krpana, uzeo i za sebe zadržao sunčane naočale marke "Chopard", čime je imenovanog oštetio za iznos od oko 2.000,00 kuna.

	dakle, tuđe pokretne stvari oduzeo drugome s ciljem da ih protupravno prisvoji, 

7.) dana 30./31. svibnja 2022., u vremenu od 23:30 do 06:30 sati, u Rijeci, Ul. Labinska br. 20, u nakani da se bez znanja i privole vlasnika Ivice Pahera koristi njegovim motornim vozilom za vožnju, primijetivši parkirano vozilo marke VW Polo Classic, 1,9 TDI, reg. oznake RI 602 VR, ušao u nezaključano vozilo te uporabom ključa, navedeno vozilo stavio u pogon, odvezao se njime te ga koristio do 31. svibnja 2022. kada ga je ostavio u Rijeci, u Ul. Bakarska kod kbr. 32, oštetivši Ivicu Pahera za oko 3.000,00 kuna,

dakle, neovlašteno oduzeo tuđe motorno vozilo radi privremene uporabe,

8.) u razdoblju od 31. svibnja 2022. do 1. lipnja 2022., u vremenu od 21:00 do 06:55 sati, u Rijeci, Ul. Osječka kod kbr. 20, u nakani pribavljanja nepripadne mu koristi, iz otključanog osobnog vozila reg. oznake KA 555-GI, vlasnika Marina Fajsa, uzeo i za sebe zadržao novčanik u kojem su se nalazili osobni dokumenti te bankovne kartice Mastercard revolving PBZ banke i Visa kartica Erste banke  imenovanog, da bi potom bez znanja i suglasnosti vlasnika prethodno otuđenih bankovnih kartica, pokušao koristiti Visa karticu Erste banke, u čemu nije uspio jer mu je bio potreban PIN broj, pa potom koristeći bankovnu karticu PBZ banke, na benzinskoj crpki Petrol u Osječkoj ulici u Rijeci, izvršio transakciju u iznosu od 46,98 kuna i 66,00 kuna, čime je Marina Fajsa oštetio za iznos od oko 1.000,00 kuna,

	dakle, tuđe pokretne stvari oduzeo drugome s ciljem da ih protupravno prisvoji, 

	dakle, s ciljem da sebi pribavi protupravnu imovinsku korist unio računalne podatke i na taj način prouzročio štetu drugome,

9.) dana 1./2. lipnja 2022., u vremenu od 23:30 do 09:00 sati, u Rijeci, Ul. Pulac kod kbr. 6, u nakani pribavljanja nepripadne mu koristi, iz otključanog osobnog vozila reg. oznake RI 1345-K, vlasnice Nataše Trinajstić Rajnović, uzeo i za sebe zadržao, pet prstena od kirurškog čelika, prsluk i potkošulju marke "Calvin Klein" te novčanik u kojem su se nalazili osobni dokumenti Tee Rajnović te kartice tekućeg i žiro računa Erste banke i "Revolt" bankovna kartica, da bi potom bez znanja i suglasnosti vlasnice prethodno otuđenih bankovnih kartica, koristeći bankovnu karticu Erste banke, u trgovini "Butiga Podmurvice", u Rijeci, Ul. Vukovarska 82/2 izvršio transakcije u iznosu od 29,00 kuna i 28,00 kuna, a potom koristeći "Revolt" bankovnu karticu na kiosku "Tisak" u Rijeci, Ul. Corada Ilijašića 1 izvršio transakciju u iznosu od 67,00 kuna, čime je Teu Rajnović oštetio za iznos od 600,00 kuna,

	dakle, tuđe pokretne stvari oduzeo drugome s ciljem da ih protupravno prisvoji, 

	dakle, s ciljem da sebi pribavi protupravnu imovinsku korist unio računalne podatke i na taj način prouzročio štetu drugome,

10.) dana 2./3. lipnja 2022., u vremenu od 21:15 do 05:30 sati, u Rijeci, Ul. Rikard Benčić bb, u nakani da se bez znanja i privole vlasnice Marije Butorac koristi njezinim vozilom za vožnju, primijetivši parkirano vozilo marke VW Golf, reg. oznake RI 7684-C, ušao u nezaključano vozilo te na zasada neutvrđeni način, navedeno vozilo stavio u pogon, odvezao se sa njime te ga koristio do 3. lipnja 2022. za koje je vrijeme na istome došlo do oštećenja prednjeg branika, desnog blatobrana i uništenja desnog pneumatika, nakon čega je vozilo ostavio u Rijeci, u Ul. Milutina Barača bb, oštetivši Mariju Butorac za iznos od oko 7.000,00 kuna,

dakle, neovlašteno oduzeo tuđe motorno vozilo radi privremene uporabe,

11.) dana 6./7. lipnja 2022., u vremenu od 21:15 do 06:00 sati u Rijeci, Ul. Venuccieve stube bb, u nakani da se bez znanja i privole vlasnika Armina Hajdo koristi njegovim vozilom za vožnju, primijetivši parkirano vozilo marke Fiat Punto Grande 1.3, reg. oznake RI 138 SZ, ušao u nezaključano vozilo te uporabom rezervnog ključa koji se nalazio u vozilu, isto stavio u pogon, odvezao se sa njime te ga koristio do 7. lipnja 2022., kada ga je ostavio u Rijeci, u Ul. Plase kod kbr. 11, nakon čega je u nakani da se domogne nepripadnih predmeta, iz navedenog vozila uzeo i za sebe zadržao novčanik sa osobnim dokumentima, novcem i bankovnim karticama u vlasništvu Armina Hajdo, te prijenosno računalo marke "Asus", crne boje i mobilni uređaj marke "Xiaomi", crne boje, s umetnutom SIM karticom broja 098/337-422, vlasništvo TD-a "Luka Rijeka", sveukupne vrijednosti oko 6.600,00 kuna, 

	dakle, tuđe pokretne stvari oduzeo drugome s ciljem da ih protupravno prisvoji, 

	dakle, neovlašteno oduzeo tuđe motorno vozilo radi privremene uporabe,

čime je počinio kaznena djela protiv imovine i to djelima pod točkama 2.), 3.), 5.), 6.), 8.), 9.) i 11.) kaznena djela krađe iz čl. 228. st. 1. KZ/11, pod točkama 1.) i 4.) kaznena djela teške krađe iz čl. 229. st. 1. toč. 1. KZ/11 u svezi čl. 228. st. 1. KZ/11 i djelima pod točkama 7.), 10.) i 11.) kaznena djela neovlaštene uporabe tuđe pokretne stvari, iz čl. 234. st. 2. KZ/11, te kaznena djela protiv računalnih sustava, programa i podataka i to djelima pod točkama 5.), 8.) i 9.) kaznena djela računalne prijevare iz čl. 271. st. 1. KZ/11.

Na temelju čl. 28. st. 1. Zakona o sudovima za mladež ( Narodne novine broj 84/11, 143/12, 148/13, 145/14, 56/15 i 126/19 dalje u tekstu ZSM/11 ) mlt. Refiku Isljamiju izriče se

pridržaj izricanja kazne maloljetničkog zatvora.

Na temelju čl. 28. st. 2. ZSM/11 mlt. Refiku Isljamiju može biti naknadno izrečen maloljetnički zatvor i to ako za vrijeme od 2 ( dvije ) godine počini novo kazneno djelo.

Na temelju čl. 89. st. 1. ZSM/11 troškovi kaznenog postupka padaju na teret proračunskih sredstava, a oštećenici se sa postavljenim imovinskopravnim zahtjevima upućuju na pokretanje parnice.

Obrazloženje

		
1.Općinsko državno odvjetništvo u Rijeci podnijelo je prijedlog broj KOm-DO-17/2022 od 10. listopada 2022. da se u odnosu na mlt. Refika Isljamija na temelju čl. 16.  ZSM/11 izrekne odgojna mjera upućivanja u odgojni zavod zbog počinjenja kaznena djela protiv imovine, i to zbog sedam kaznenih djela krađe iz čl. 228. st. KZ/11, dva kaznena djela teške krađe iz čl. 229. st. 1. u svezi čl. 228. st. 1. KZ/11, tri kaznena djela neovlaštene uporabe tuđe pokretne stvari iz čl. 234. st. 2. KZ/11 i tri kaznena djela protiv računalnih sustava, programa i podataka i to kaznena djela računalne prijevare iz čl. 271. st. 1. KZ/11, na način opisan u izreci ove presude.

           2. Pozvan na kaznenu odgovornost na raspravi uz prisustvo svojega branitelja, mlt. Refik Isljami iskazao je kako je počinio kaznena djela iz naprijed citiranog prijedloga Općinskog državnog odvjetništva u Rijeci.

3. Zastupnica optužbe je na raspravi održanoj 25. siječnja 2025., nakon očitovanja predstavnice Hrvatskog zavoda za socijalni rad Rijeka predložila da se u odnosu na predmetna kaznena djela mlt. Refiku Isljamiju izrekne pridržaj izricanja maloljetničkog zatvora u trajanju od dvije godine. Predstavnica Hrvatskog zavoda za socijalni rad te stručna suradnica suda naime, izjavile su da predlažu izmjenu prijedloga maloljetničke sankcije, jer da smatraju da je izricanje odgojne mjere upućivanja u odgojni zavod nesvrhovito obzirom na sve okolnosti ovog predmeta i života počinitelja.

4. Tijekom dokaznog postupka uz suglasnost stranaka pročitani su imovinskopravni zahtjevi, popis otuđenih predmeta s naznačenom vrijednosti i jamstvenim listom, potvrde o privremenom oduzimanju predmeta ser. broj: 00132205 od 14. lipnja 2022. sa pripadajućim zapisnikom, zapisnik o očevidu sastavljenog od PU PG Sektoru kriminalističke policije Službi za očevide i kriminalističku tehniku broj: 511-09-10-23-3-K-570/22 od 7. lipnja 2022., zapisnik o očevidu sastavljen po PU PG Sektoru kriminalističke policije Službi za očevide i kriminalističku tehniku broj: 511-09-10-23-3-K/522/22 od 31. svibnja 2022., potvrde o privremenom oduzimanju predmeta ser. broj: 00132206 od 14. lipnja 2022. sa pripadajućim zapisnikom, preslika prometne dozvole na ime Ivice Pahera, službene zabilješke sastavljene po policijskim službenicima I.PP Rijeka u svezi intervencije u Ul. Osječka kbr. 20 (osim u dijelu u kojem se navodi izjava Marina Fajsa), zapisnik o očevidu sastavljenog od PU PG Sektoru kriminalističke policije Službi za očevide i kriminalističku tehniku broj: 511-09-10-24-K-131/22 od 9. travnja 2022., vrši se uvid u fotografije otuđenih predmeta oštećene Ive Ban sa lista 84-86 spisa, čita se zapisnik o očevidu sastavljen od PU PG Sektoru kriminalističke policije Službi za očevide i kriminalističku tehniku broj: 511-09-10-23/3-K-317/22 od 2. travnja 2022., službena zabilješka sastavljena po policijskim službenicima I. PP Rijeka u svezi pronalaska mopeda "Kymco" reg. oznake RI4483K-K (osim u dijelu u kojem se navodi izjava Ronalda Superine), zapisnik o očevidu sastavljen od PU PG Sektoru kriminalističke policije Službi za očevide i kriminalističku tehniku broj: 511-09-10-23-3-K/551/22 od 8. lipnja 2022., pregledava se snimka videonadzora zgrade na adresi u Kostreni, Šodići kbr. 11, te se čitaju socioanamnestičkih podaci s mišljenjem i prijedlogom Centra za socijalnu skrb Rijeka od 16. rujna 2022. i izvješće Centra za socijalnu skrb Rijeka od 12. srpnja 2022. 

5. U obrani koju je iznosio na raspravi mlt. Refik Isljami je naveo kako mu je jako žao zbog učinjenog, da to više neće počiniti, da je sada zaposlen.

6. Slijedom prethodno provedenog dokaznog postupka osnovano je zaključiti da je mlt. Refik Islajmi ostvario bitna obilježja kaznenih djela protiv imovine i kaznenih djela protiv računalnih sustava, programa i podataka opisanih u izreci ove presude. Naime mlt. Refik Isljami u obrani na raspravi ne spori da je počinio kaznena djela za koja se tereti, a iskazano priznanje maloljetnika potkrijepljeno je sadržajem materijalne dokumentacije iz spisa.

7. Radi utvrđivanja osobnih i obiteljskih prilika za mlt. Refika Isljamija uzeta je u obzir izjava predstavnice Hrvatskog zavoda za socijalni rad sa rasprave 25. siječnja 2025. koja je izjavila da je maloljetnik sada zaposlen, ali i da je prije 1. siječnja 2025. bio zaposlen u TD Čistoća na određeno vrijeme.

8. Uvidom u socioanamnestičke podatke za maloljetnika sastavljene od strane Centra za socijalnu skrb Rijeka od 12. srpnja 2022. i 16. rujna 2022., utvrđeno je da je obitelj u dugogodišnjem tretmanu Centra kroz mjere Intenzivne stručne pomoći i nadzora i tretmana kod Odjela poludnevnog boravka u Domu za odgoj djece i mladeži. Utvrđeno je da je da su roditelji maloljetnika bili u izvanbračnoj zajednici koja je prekinuta te da je prvo maloljetnik živio sa majkom a kasnije da je samoinicijativno preselio kod oca. Maloljetnik je isključen sa nastave u Trgovačkoj i tekstilnoj školi u Rijeci. Izrazio je otpor prema dijagnostičkoj obradi pa ista nije realizirana. 

9. Slijedom prethodno izloženoga zaključuje se kako su na strani mlt. Refika Isljamija problemi u ponašanju izraženi kroz nepoštivanje autoriteta. Međutim, zaključuje se da su pozitivni pomaci u njegovom ponašanju ostvareni tijekom posljednjih godina, nakon počinjenja kaznenih djela za koja se vodi ovaj kazneni postupak u vidu zaposlenja a i maloljetnik nije evidentiran kao počinitelj novih kaznenih djela. 

10. Imajući u vidu vrstu i težinu kaznenih djela za koja je u predmetnom postupku utvrđeno da ih je mlt. Refik Isljami počinio, društvenu opasnost počinjenih kaznenih djela te jačinu ugrožavanja zaštićenog društvenog dobra, sud smatra kako je istome potrebno ukazati na društvenu neprihvatljivost dosadašnjeg ponašanja te mu uputiti ozbiljno upozorenje o posljedicama ukoliko se slični obrasci ponašanja ponove. Stoga je u odnosu na istoga svrhovito izricanje pridržaja izricanja maloljetničkog zatvora obzirom se radi o strogoj maloljetničkoj sankciji koja za svrhu ima jačanje osobne odgovornosti maloljetnog počinitelja, razvijanje kritičnosti naspram vlastitih postupaka, usvajanje pozitivnih vrijednosnih stavova te distanciranje od rizičnih oblika postupanja, posebno od ponavljanja kaznenih djela i to sve pod prijetnjom izricanja maloljetničkog zatvora ukoliko u utvrđenom roku kušnje budu ostvarena obilježja novih kaznenih djela. 

11. Navedenu maloljetničku sankciju suglasno su predložile predstavnica Centra za socijalnu skrb Rijeka i zastupnica optužbe.  

12. Uvjerenje je suda da će se izrečenom maloljetničkom sankcijom u konkretnom slučaju ostvariti svrha predviđena odredbom članka 6. ZSM/11 s time da primjena roka provjeravanja u trajanju od 2 (dvije) godine uz pridržaj izricanja maloljetničkog zatvora znači da mlt. Refiku Isljamiju naknadno može biti izrečen maloljetnički zatvor ukoliko u navedenom roku ostvari obilježja novih kaznenih djela.  

13. Prilikom donošenja odluke o maloljetničkoj sankciji koja je izrečena u odnosu na mlt. Refika Isljamija sud je cijenio njegovu životnu dob, vrstu i težinu počinjenih kaznenih djela kao i postojeće osobne i obiteljske prilike.   

14. Sukladno čl. 89. st. 1. ZSM/11 odlučeno je da troškovi kaznenog postupka padaju na teret proračunskih sredstava obzirom da je mlt. Refik Isljami tek od nedavno zaposlen na neodređeno vrijem, a oštećenici su se sa svojim imovinskopravnim zahtjevima uputili u parnicu jer bi odlučivanje o istima znatno produljilo trajanje ovoga postupka.
   
                                          U Rijeci, 20. siječnja 2025. 

                                                                                         Predsjednik vijeća za mladež

UPUTA O PRAVU NA ŽALBU:

	Protiv ove presude može se izjaviti žalba u roku od 8 (osam) dana od dana primitka ovjerenog prijepisa iste.

Žalba se podnosi putem ovog suda u tri istovjetna primjerka, a o žalbi odlučuje drugostupanjski sud. 


Za točnost otpravka 
ovlašteni službenik

Sanja Tepuš
        
                                                         





DNA:

1.Odo Rijeka na KOm-DO-17/2022
2. Mlt Refik Isljami – na adresu Tizianova 3, Rijeka
3. Ocu maloljetnika Azizu Isljamiju
3. branitelju Nikoli Fanuko, odvjetniku iz Rijeke
4. Hrvatski zavod za socijalni rad, Područni ured Rijeka
5. oštećenicima Ronaldu Superini, Ivi Ban,  Ivi Volarić, Marku Krpanu, Draženu Radojčiću, Miletu Krpanu, Ivici Peharu, Marinu Fajsu, Nataši Trinajstić Rajnović, Mariji Butorac, Arminu Hajdo – nakon pravomoćnosti

